DEĊIŻJONI TAL-KUMMISSJONI
tas-17 ta’ Ġunju 2008
li temenda d-Deċiżjoni 2002/994/KE dwar ċerti miżuri ta’ protezzjoni fir-rigward tal-prodotti li joriġinaw mill-annimali impurtati miċ-Ċina
(notifikata taħt id-dokument numru C(2008) 2483)
(Test b’relevanza għaż-ŻEE)
(2008/463/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b’mod partikolari l-Artikolu 22(6) tagħha,
Billi:
(1)
Id-Deċiżjoni tal-Kummissjoni 2002/994/KE ta’ l-20 ta’ Diċembru 2002 dwar xi miżuri ta’ protezzjoni fir-rigward tal-prodotti li joriġinaw mill-annimali impurtati miċ-Ċina (2) tapplika għall-prodotti kollha li joriġinaw mill-annimali impurtati miċ-Ċina u li huma intenzjonati għall-konsum mill-bniedem jew għall-għalf ta’ l-annimali.
(2)
Skond l-Artikolu 3 tad-Deċiżjoni l-Istati Membri għandhom jawtorizzaw l-importazzjonijiet tal-prodotti elenkati fil-parti II ta’ l-Anness ta’ dik id-Deċiżjoni li huma akkompanjati b’dikjarazzjoni ta’ l-awtorità kompetenti Ċiniża li tistqarr li kull konsenja kienet soġġetta, qabel ma ntbagħtet, għal test kimiku biex ikun żgurat li l-prodotti ikkonċernati ma jippreżentawx xi periklu għal saħħet il-bniedem. Dan it-test għandu jitwettaq, b’mod partikolari, bil-ħsieb li tiġi osservata l-preżenza ta’ chloramphenicol u nitrofuran u l-metaboliti tiegħu.
(3)
Minkejja dan, fil-prodotti tas-sajd ta’ l-akkwakultura impurtati miċ-Ċina issa ġew żvelati residwi ta’ malachite green u crystal violet. Għalhekk l-Artikolu 3 tad-Deċiżjoni 2002/994/KE għandu jiġi emendat sabiex jinkludi l-ittestjar tal-prodotti tas-sajd ta’ l-akkwakultura għal dawk is-sustanzi.
(4)
Huwa xieraq li jingħata perjodu tranżizzjonali għall-awtorizzazzjoni ta’ l-importazzjoni ta’ kunsinni ta’ prodotti tas-sajd ta’ l-akkwakultura li mhumiex akkumpanjati mir-riżultati tat-test għar-residwi ta’ malachite green u crystal violet, bil-kondizzjoni li l-Istati Membri jiżguraw li dawk il-kunsinni jsirulhom testijiet mal-wasla tagħhom fil-Komunità.
(5)
Id-Deċiżjoni 2002/994/KE għandha għalhekk tiġi emendata skond dan.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADDOTTAT DIN ID-DEĊIŻJONI:
Artikolu 1
L-Artikolu 3 tad-Deċiżjoni Nru 2002/994/KE jinbidel bit-test li ġej:
“Artikolu 3
L-Istati Membri għandhom jawtorizzaw l-importazzjoni ta’ kunsinni tal-prodotti elenkati fil-Parti II ta’ l-Anness akkumpanjati minn dikjarazzjoni ta’ l-awtorità kompetenti Ċiniża li tistqarr li kull konsenja kienet soġġetta, qabel intbagħtet, għal test kimiku sabiex ikun żgurat li l-prodotti ikkonċernati ma jippreżentawx xi periklu għas-saħħa ta’ l-annimali jew tal-bniedem. Dan it-test kimiku għandu jitwettaq b’mod partikolari, bil-ħsieb li jiżvela l-preżenza ta’ chloramphenicol u nitrofuran u l-metaboliti tiegħu fil-prodotti kollha elenkati fil-Parti II ta’ l-Anness. Barra minn dan, il-prodotti tas-sajd ta’ l-akkwakultura msemmija fil-Parti II ta’ l-Anness għandhom jiġu ttestjati għall-preżenza ta’ malachite green u crystal violet u l-metaboliti tagħhom. Ir-riżultati ta’ dawn it-testijiet kimiċi għandhom jiġu inklużi f’dik id-dikjarazzjoni.”
Artikolu 2
1. L-Istati Membri jistgħu jippermettu l-importazzjoni tal-prodotti tas-sajd ta’ l-akkwakultura miċ-Ċina li mhumiex akkumpanjati bir-riżultati tat-test kimiku għall-preżenza ta’ malachite green u crystal violet u l-metaboliti tagħhom għal perjodu ta’ mhux aktar minn sitt ġimgħat mid-dħul fis-seħħ ta’ din id-Deċiżjoni bil-kondizzjoni li l-Istat Membru importatur jiżgura li kull wieħed mill-prodotti jgħaddi minn test għall-preżenza ta’ malachite green u crystal violet u l-metaboliti tagħhom.
2. In-nefqa kollha mġarrba fl-applikazzjoni ta’ l-ittestjar previst fil-paragrafu 1 ta’ dan l-Artikolu għandha tiġi ddebitata lill-kunsinnatur, id-destinatarju jew l-aġent ta’ wieħed minnhom.
Artikolu 3
Din id-Deċiżjoni għandha tapplika mill-1 ta’ Lulju 2008.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 17 ta’ Ġunju 2008.